Mim. prof. MUDr. **Jozef Dérer** (\* 27. február 1887, Malacky – † 21. máj 1967, Bratislava) bol slovenský lekár oftalmológ a univerzitný pedagóg. Významne sa pričinil na likvidácii trachómu, ťažkej infekčnej formy konjunktivitídy, ktorá postihovala značnú časť populácie na Slovensku.

Život
-----

Narodil sa ako druhý syn v rodine advokáta Jozefa Dérera (1856 – 1918) a jeho manželky Pavly, rod. Christenovej (? – 1931). Mal o tri roky staršieho brata Ivana (1884 – 1973), ktorý si vybral kariéru právnik a vydal sa na politickú dráhu. Jeho o desať rokov mladší brat Ladislav sa stal lekárom internsitom a klinickým fyziológom a ako profesor tiež prednášal na Lekárskej fakulte Univerzity Komenského v Bratislave (LF UK), pričom významne prispel k rozvoju slovenskej a česko-slovenskej internej medicíny.

Po absolvovaní štúdia na Evanjelickom lýceu v Bratislave, kde zmaturoval v roku 1904, nastúpil na štúdium medicíny na univerzite v Budapešti (1904 – 1909), pričom v rokoch 1907 – 1908 študoval na Lekárskej fakulte vo Viedni. Po spromovaní pôsobil ako sekundárny lekár očného oddelenia Krajinskej nemocnice v Bratislave (1909 – 1914). Počas prvej svetovej vojny (1914 – 1918) slúžil ako vojenský lekár v Ostrave, Šoprone a Nitre. V rokoch 1918 – 1919 pôsobil ako asistent na očnej klinike Alžbetínskej univerzity v Bratislave, ktorá bola v roku 1919 včlenená do novozaloženej Univerzity Komenského. Dérer pôsobil na tejto univerzite do roku 1926. Bol tiež členom Učenej spoločnosti Šafárikovej, ktorá v rokoch 1926 – 1939 pôsobila na pôde UK s cieľom podporovať a propagovať sústavný vedecký výskum Slovenska.

Následne v rokoch 1926 – 1938 zastával funkciu prednostu očného oddelenia Štátnej nemocnice v Košiciach a v roku 1934 sa habilitoval. Neskôr pôsobil v Štátnej nemocnici v Žiline ako prednosta očného oddelenia (1939 – 1942) a riaditeľ nemocnice (1942 – 1945). V roku 1945 sa stal prednostnom očnej kliniky a očného infekčného oddelenia Krajského ústavu národného zdravia v Bratislave a súčasne prednášal na LF UK, kde bol v roku 1947 vymenovaný za mimoriadneho profesora.

Vedeckovýskumná činnosť
-----------------------

Vo svojej vedeckovýskumnej činnosti sa venoval predovšetkým problematike zeleného zákalu, sivého zákalu, špeciálnym zápalom oka a operačnej technike. Podieľal sa na likvidácii trachómu, ťažkej infekčnej formy konjunktivitídy (t. j. zápalu očných spojiviek) spôsobenú chlamýdiami, ktorá postihovala značnú časť populácie na Slovensku a v prípade neliečenia spôsobovala slepotu.

Súkromný život
--------------

Zosobášil sa s  Gizelou, rod. Václavíkovou. Ich manželstvo bolo bezdetné.

Referencie
----------

1. 1 2 3 4 5  „DÉRER, Jozef", *Slovenský biografický slovník : (od roku 833 do roku 1990)*, I. zväzok, A – D (1. vyd.), Martin: Matica slovenská, 1986, str. 463-464
2. ↑  Pozri bližšie: „DÉRER, Ivan", *Slovenský biografický slovník : (od roku 833 do roku 1990)*, I. zväzok, A – D (1. vyd.), Martin: Matica slovenská, 1986, str. 462-463
3. ↑  Pozri bližšie: „DÉRER, Ladislav", *Slovenský biografický slovník : (od roku 833 do roku 1990)*, I. zväzok, A – D (1. vyd.), Martin: Matica slovenská, 1986, str. 464-465 .; Falisová, Anna (2010), „DÉRER, Ladislav", *Lekári na Slovensku do roku 2000* (1. vyd.), Bratislava: VEDA, vydavateľstvo Slovenskej akadémie vied, str. 135-136, ISBN  978-80-224-1166-0
4. 1 2 3  Falisová 2010, s. 135
5. ↑  Pozri bližšie: Bokes, František (1967), *Snahy o organizovanie slovenskej vedy od konca 18. storočia do vzniku SAV*, Bratislava: Vydavateľstvo Slovenskej akadémie vied, str. 35-71 ; Kováč, Dušan; a kol. (2014), *Dejiny Slovenskej akadémie vied* (1. vyd.), Bratislava: VEDA, vydavateľstvo Slovenskej akadémie vied, str. 42-52, ISBN  978-80-224-1316-9

Použitá literatúra
------------------

* „DÉRER, Ladislav", *Slovenský biografický slovník : (od roku 833 do roku 1990)*, I. zväzok, A – D (1. vyd.), Martin: Matica slovenská, 1986, str. 463-464
* Falisová, Anna (2010), „DÉRER, Jozef", *Lekári na Slovensku do roku 2000* (1. vyd.), Bratislava: VEDA, vydavateľstvo Slovenskej akadémie vied, str. 135, ISBN  978-80-224-1166-0

Externé odkazy
--------------

* „Dérer, Jozef", *Medvik*, 1.1, Praha: Národní lékařská knihovna, [s. a.], dost. 2020-04-17

Autoritné údaje: * ISNI: 0000 0000 5871 5691
* NK ČR: nlk20000084003
* SNK: 161465
* VIAF: 84795313